google/wiki40b huggingface dataset:
Måle- og signaturetterretning (MASINT)

Historisk militært bruk

For å undergrave middelalderske festningsverk, ville ingeniørene legge øret til bakken for å få akustiske målinger av festningsveggene og vurdere muligheter for å grave seg under disse. Akustiske og optiske metoder for å finne fiendtlig artilleri går tilbake til første verdenskrig. Mens disse metodene ble erstattet med radar for moderne kontrabeskytning, er det nå en oppblomstring av interesse rundt akustisk skuddlokalisering mot snikskyttere og urbane terrorister.
Amice

Etymologi

Amice er avledet av latinske amicus, som betyr «venn».
Âmice er en form av navnet som brukes i jèrriais.
Vinslöv

Vinslöv er et tettsted i Hässleholm kommune i Skåne län i Sverige. I 2010 hadde tettstedet 3 984 innbyggere.
Meldingssystem for smittsomme sykdommer

Gruppering av sykdommer

Gruppe A
Disse sykdommene meldes fra medisinsk-mikrobiologiske laboratorier og leger til MSIS, Folkehelseinstituttet med full pasientidentitet. Legene benytter et eget skjema som de selv har tilgjengelig eller som de får tilsendt fra det medisinsk-mikrobiologiske laboratoriet sammen med prøvesvaret som indikerer en meldingspliktig sykdom. Meldingen fra legene går i kopi til kommunelegen i pasientens bostedskommune. I disse gruppene finnes over 50 ulike smittsomme sykdommer.
Gruppe B
Disse sykdommene meldes fra medisinsk-mikrobiologiske laboratorier og leger til MSIS, Folkehelseinstituttet uten pasientens navn og fødselsdato. I denne gruppa finnes sykdommene gonoré, hiv-infeksjon og syfilis.
Gruppe C
I denne gruppa finnes bare to sykdommer, genital chlamydiainfeksjon og influensaliknende sykdom. Antallet påviste tilfeller av genital chlamydiainfeksjon meldes en gang i året fra alle de medisinsk-mikrobiologiske laboratoriene. Antall tilfeller av influensaliknende sykdom og deres kjønns- og aldersfordeling meldes hver uke i vinterhalvåret fra om lag 200 utpekte legekontorer.
Cherrox

Cherrox er en type vanntette barnestøvler som blir produsert av Viking Fottøy. Støvelmerket ble utviklet i 1969 av et produktutviklingsteam ledet av siviløkonomen Tore Hammervold og den tyske designeren Otto Schneider. Cherrox ble lansert på slutten av 1960-tallet som en varmforet, vanntett, imitert skinnstøvel i plast. Hammervold og Schneiders opprinnelige navneforslag på støvelen var Chevrox, etter en fransk skinntype ved navn chevreau. Etter trusler om søksmål fra franske garvere, ble navnet endret til Cherrox, som er navnet på den vanntette støvelen i dag. 1990 fikk støvlene nytt design av Sigrid Eckhoff som siden laget en serie modeller under varemerket Cherrox Uno. Cherrox har solgt svært godt i hele Norden i flere tiår, og støvelen er blitt en klassiker blant barn og foreldre i Norge. Cherrox Uno ble belønnet med Norsk Designråds klassikerpris for god design i 1999. Barnestøvelen har også vært stilt ut som et kunstuttrykk på The National Museum of Women in the Arts i Washington, D.C., samt på møbelmessen i Milano som en del av utstillingen Scandinavian DesignBeyond the Myth.
Tåtten om Odd Ufeigsson

Tåtten om Odd Ufeigsson (norrønt Odds þáttr Ófeigssonar) er en tått, en kort islendingesaga fra 1200-tallet. Historien foregår i Norge og Island ca år 1055–1056 og handler om Oddr Ófeigrsson, som også er kjent fra Sambandsmennenes saga. Sagaen har blitt beskrevet som «et slags tillegg til Sambandsmennenes saga» «though the tale has little in common with Bandamanna saga except that its hero is presented as a worthy merchant in both works».
Odd seiler til Norge, men på grunn av dårlig bør havner han i Finnmark, hvor han handler med samene. På hjemveien blir han oppholdt av kong Harald Hardråde som vil kreve inn skatt for finnmarkshandelen. Odd lykkes flere ganger med å gjemme varene og lure kongen, takket være råd fra vennen Thorstein.
Tåtten er bevart i håndskriftet Morkinskinna. Den er oversatt til nynorsk to ganger, av Johan Hovstad i 1939 som Odd Ofeigsson og av Sveinbjørn Aursland i 1980 som Tåtten om Odd Ofeigsson. Siste norske utgave Tåtten om Odd Ufeigsson ved Silje Beite Løken i fembindsverket Islendingesagaene, 2014.
Ragadia

Utseende

Små til middelsstore, brunlige sommerfugler. Vingene er lyse med mørke tverrstriper, slik at disse sommerfuglene blir påfallende stripete.

Utbredelse

Gruppen er utbredt fra Bhutan i vest til Filippinene i øst.
Miley Cyrus

Første år og bakgrunn

Cyrus ble født i Franklin i Tennessee, som datter av Leticia «Tish» (født Finley) og countrysangeren Billy Ray Cyrus. Hun vokste opp på sine foreldres gård utenfor Nashville og gikk på Heritage Middle School, men har nå en privat lærer. Mileys gudmor er sangerinnen Dolly Parton.
Mileys bestefar på farsiden er den avdøde Ron Cyrus, politiker for demokratene i Kentucky. Hun har to eldre halvbrødre, Christopher Cody og Trace, sistnevnte er sanger og gitarist i et elektronisk rockeband i California kalt for Metro Station. Hun har også en eldre halvsøster Brandi, en yngre bror Braison og en yngre søster Noah Cyrus. 
Miley ble døpt Destiny Hope (norsk: «skjebne-håpet») da hennes foreldre mente at hun ville oppnå noe stort. Cyrus fikk sitt kjælenavn «Smiley» ettersom hun smilte stadig vekk da hun var yngre. Senere, i 2008 offentliggjorde hun at hun skiftet navnet sitt offisielt til Miley Ray Cyrus. Faren hennes heter Billy Ray, dermed har de begge Ray i navnet. Navneskiftet var gjeldende fra 1. mai 2008. 
Da Miley skulle gå til audition for rollen som Hannah Montana var hun egentlig for ung, men fikk lov likevel. De neste årene ville produsentene at hun skulle bli kvitt sin dialekt, men de endret mening i siste øyeblikk. Da Hannah Montana kom på skjermer over hele verden ble hun øyeblikkelig kjent. Fjerde sesong er ferdig innspilt og vil bli den siste sesongen.

Karriere

Miley Cyrus var med i Disney Channel Games i 2006 og 2007. Hun har gitt ut en CD-plate under navnet Hannah Montana. Den inneholder alle de kjente sangene fra TV-serien Hannah Montana, pluss en ny sang som er en duett hun synger med sin far, kalt «I Learned From You». I forbindelse med det andre studioalbumet til rollefiguren Hannah Montana, var også debutalbumet til Cyrus med. CD-en het Meet Miley Cyrus. 22. juli 2008 ga hun også ut en CD, som het Breakout. I 2009 ga hun ut sitt andre studioalbum The Time of Our Lives. Sangene «When I Look At You» og «The Climb» kom fra dette albumet.

2010: Can't Be Tamed

Miley Cyrus avslørte i 2009 at hun kom til å gi ut sitt tredje studioalbum. Deretter kommer hun til å konsentrere seg mer med filmkarrieren. Den første singelen fra det tredje albumet Can't Be Tamed ble utgitt 18. mai. Musikkvideoen til singelen, som heter det samme som tittelen på albumet, ble vist på nettsiden til E! Online 4. mai. I musikkvideoen ser man en mer villere og sexy side av Miley. Albumet Can't Be Tamed ble utgitt 22. juni og var en enkel CD og CD+DVD der det vil være usette bilder fra Cyrus turne «Wonder World Tour». Miley Cyrus har selv sagt dette om albumet at «Det kommer til å være en fin eksplosjon i bilen din» og «Det kommer til å være mer rock og techno-vibe i albumet».
Doo-wop

Doo-wop brukes som betegnelse på en type rhythm-and-blues-musikk, som var populær i USA på deler av 1950- og 1960-tallet. Sangen er hovedelementet i doo-wop, som kjennetegnes særlig ved utsøkte vokalharmonier.

Tidlig doo-wop

Doo-wopen har sine røtter i gospelsangen i afrikansk-amerikanske kirkesamfunn i industribyer som New York, Chicago og Baltimore på 1930- og 1940-tallet, men har også elementer fra swing-jazzen. Fra kirkekora sprang det ut uformelle grupper (ofte av tenåringer og gjerne med tre til seks medlemmer) som bedreiv flerstemt harmonisang, stort sett uten eller bare med enkel instrumentledsakelse. Muligheten til å synge a cappella var viktig i sosiale lag som ikke hadde tilgang til instrumenter. Øvingene blei lagt til trapperom og skoletoaletter eller under bruer, alt steder med ekko som framheva harmoniene. Etter hvert trådte grupper fram offentlig, på gatehjørner og skoletilstelninger – og på talentkonkurranser.
«My Prayer» med The Ink Spots fra 1939 nevnes som et av de første eksemplene på doo-wop på plate. Utover på 1940-tallet og særlig på 1950-tallet kom det så en rad innspillinger med grupper som Mills Brothers, The Orioles, The Five Keys, The Coasters, The Drifters, The Cadillacs og The Platters.

Doo-wopens storhetstid

På midten av 1950-tallet fikk doo-wopen innpass hos et større publikum, og vi fikk de første plasseringene på de vanlige pop-listene. Et eksempel på dette er «Only You» med The Platters i 1955. Året etter fikk samme gruppe den første topp-plasseringa med en doo-wop-sang, «The Great Pretender». Samme år opptrådte Frankie Lymon & the Teenagers på et nasjonalt tv-show med «Why Do Fools Fall in Love», og dette kan sies å være det endelige gjennombruddet for sjangeren.  
De neste åra var doo-wop-låter hyppig på hitlistene i USA. Stilen blei også populær blant hvite, og det dukka opp populære grupper med såvel blanda som heilhvitt mannskap. Særlig så sjangeren ut til å appellere til musikere av italiensk herkomst. Et eksempel er Dion and the Belmonts med «A Teenager In Love» (1958).

Slutten

Rundt midten av 1960-tallet var det slutt på doo-wop som en aktiv hovedsjanger. Flere årsaker er oppgitt til dette. Den mest allmenne er at musikkstiler alltid utvikler seg og at enkelte særtrekk forsvinner, mens andre kommer til. I dette tilfellet kommer det samtidig med overgangen fra mange små plateselskaper for svart musikk til et nærmest enerådende Motown som kan definere smak og stil. På denne tida kom også «den britiske invasjonen» i USAs populærmusikk, med The Beatles som hovedaktør. Flere kilder nevner også at doo-wopen var prega av svært unge sangere, og at disse ikke hadde innsikt i økonomi. De fikk derfor gjerne dårlige avtaler med plateselskapene. Dette kan igjen ha bidratt til at musikkstilen ikke utvikla seg videre.
Med ujamne mellomrom dukker det likevel opp samleplater og nyinnspillinger som vekker en viss interesse. Artister som vanligvis opererer innen andre musikalske stilarter, kan i blant komme med låter med innslag av eller inspirasjon fra doo-wop, for eksempel Led Zeppelin med «The Ocean», Billy Joel med «The Longest Time» og Frank Zappa med «Go Cry on Somebody Else's Shoulder».
Fylkesvei 7036

Fylkesvei 7036 (Fv7036) i Trøndelag går mellom Gartland og Elstad bru i Grong kommune. Veien er 1,5 km lang.
Før Trøndelag fylke ble opprettet 1. januar 2018 hadde veien betegnelsen Fylkesvei 397 (Nord-Trøndelag).
La Boca

Historie

La Boca er en av Buenos Aires' mest kjente bydeler. Bydelen ble på midten av 1800-tallet hjemmet til mange italienske og spanske innvandrere som bosatte seg langs elven Riachuelo. Elven skiller byen Buneos Aires fra provinsen med samme navn. Mange av menneskene som kom til La Boca på 1800-tallet begynte å jobbe på fabrikker og pakkhus i nærheten, hvor mesteparten av argentinsk kjøtt ble behandlet og pakket før det ble eksportert.
Carl Berthelsen

Karriere

Carl startet med roadracing i 2002 etter å ha vært særdeles motorinteressert store deler av livet sitt. Han fikk sin første moped som 13-åring.
I 2002-sesongen ble han norgescupvinner i debutantklassen og de påfølgende årene kjørte han seg rett opp i norgestoppen i den største klassen, superbike.
Han kjører en Suzuki GSXR 1000 med over 200hk og innehar banerekorden på Arctic Circle Raceway 1.28,7 og Vålerbanen 57,66. Carl kjører for Team Suzuki Norway.

Skader

Han fikk i 2004-sesongen spolert på grunn av en skulderskade, men trente seg opp gjennom høst og vinter og var klar foran 2005-sesongen igjen.
Det var heller ikke dette året Carl skulle slå gjennom for fullt da han i august samme året brakk nakken under et løp på banen i Mo i Rana.
Han måtte igjen trene seg opp fra bunn og kjørte i 2006-sesongen med redusert førlighet i høyre arm og skulder.

Nordisk mester

I 2007 ble året da Carl skulle få betalt for utallige treningstimer og slit mot toppen. Han vant nordisk mesterskap og hadde flere topp 10-plasseringer i det internasjonale tyske mesterskapet IDM. Han ble tilbudt flere gode avtaler med europeiske toppteam etter 2007-sesongen, men han valgte å kjøre for  «Motor-teknikk racing team» og Suzuki også i 2008.
Nixon Perea

Karriere

Nixon Perea startet sin profesjonelle karriere i Unión Magdalena i 1993. Han har også spilt for Atlético Nacional, Deportivo Pereira, Independiente Santa Fe og Vegalta Sendai.
Han ble tatt ut i Colombians tropp til VM i fotball U-20 1993.
Talesøk

Talesøk (engelsk: Voice search) er en måte å søke etter informasjon på internett eller på bærbare enheter ved bruk av stemmen. Kommunikasjonen mellom mennesker og datastyrte tjenester foregår ved bruk av taleteknologi.
I 2011 introduserte Apple en tale-basert personlig assistent kalt Siri som gjorde det mulig å søke etter informasjon ved bruk av stemmen. Flere personlige assistenter som Microsofts Cortana og Amazons Alexa har kommet på markedet med samme muligheter for talesøk.
Den største forskjellen mellom talesøk og tekstbasert søk ligger i hvordan brukeren søker etter informasjon. Spørsmål blir ofte stilt i hele setninger ved bruk av spørreord som hvem, hva, hvor, hvordan og hvorfor.
Utfordringene med talesøk ligger i å forstå menneskets naturlige språk, som dialekter og toneleie.
Fagfeltet interaksjonsdesign har i nyere tid fått øynene opp for denne teknologien da det bidrar til å øke tilgjengeligheten på nett for mennesker som har vanskeligheter med å bruke tastatur og andre lignende enheter.
Talesøk forutses å bli mer utbredt og akseptert innen år 2020.
Marita Petersen

Bakgrunn og yrkeskarrière

Hun ble født i Vágur på Suðuroy i 1940 som datter av lærerne Sámal Johansen (1899–1991) og Anna Elisabeth Matras (1904–1988). Både faren og to av Maritas brødre var politisk aktive. Hun giftet seg med advokat Kári Dalsgaard Petersen i 1962.
Hun avla lærereksamen ved Hellerup Seminarium i 1964, og tok videreutdannelse innen pedagogikk ved Danmarks Lærerhøjskole i 1980. Hun jobbet som lærer frem til 1989, da hun ble undervisningsleder i det færøyske undervisningsdirektoratet, Landsskúlafyrisitingin. Petersen var også formann i fagforeningen Føroya Lærarafelag 1980–1984. I 1998 trådte hun ut av færøysk politikk, og konsentrerte seg heller om arbeidet med å bygge et spesialpedagogisk senter, Sernámsmiðdepilin, som hun var leder for fra 1997.
Etter et kort sykeleie døde hun av kreft 26. august 2001, 60 år gammel.

Politisk arbeid

Fra 15. januar 1991 til 18. januar 1993 var Petersen minister under statsministeren Atli Dam, med skole-, kultur- og lovsaker som ansvarsområde. Hun gjorde seg kjent ved å reformere utdanningen for ungdommer, spesielt for yrkesfaglige retninger. Færøyene fikk dessuten en liberalisering i alkohollovgivningen i hennes regjeringstid.
I tiden hvor Petersen var statsminister, fra 18. januar 1993 til 10. september 1994, var Færøyene inne i en dyp, økonomisk krise. Bankene, fiskenæringen og landbruket var i ferd med å bryte fullstendig sammen, og arbeidsløsheten var skyhøy. Samtidig flyttet mange færøyinger vekk, og tvangsauksjoner på eiendom forekom. Som statsminister stod Marita Petersen ansvarlig for samtalene med Danmark og den Danske Bank, hvor man forsøkte å få økonomien på rett kjøl igjen. Utfallet av disse samtalene var blant annet at Færøyenes regjering kjøpte aksjer i Føroya Banki fra Den Danske Bank. Internt i Javnaðarflokkurin arbeidet Petersen for et utvidet demokrati, samt en fornyelse av partiets program. Hun la vekt på aktivisering av partiets kvinnelige medlemmer og skapte et kvinnenettverk.
Ved lagtingsvalget 1994 fikk Javnaðarflokkurin sin oppslutning og representasjon på Lagtinget halvert i et av partiets dårligste valg etter 1932. Petersen måtte gå av som statsminister og var lagtingsformann 1994–1995. I 1995 ble hun utfordret om formannsvervet i Javnaðarflokkurin av Jóannes Eidesgaard og vant i en kampvotering på partiets landsmøte, men trakk seg senere frivillig på det påfølgende landsmøtet i 1996.
Gosen skole

Gosenrevyen

Gosenrevyen er en revy som settes opp hvert år av elevene på 9.- og 10.trinn ved skolen. Revyen spilles for opptil 9.000 tilskuere hvert år. Gosenrevyen ble satt opp for første gang i 1989. Fra 1991 har den blitt arrangert hver vår. Tidligere var arenaen Tjensvoll og Madla bydelshus, men fra 2000 har revyen blitt satt opp i skolens gymsal. I 2016 feiret revyen 25-årsjubileum med jubileumsrevyen Fest og glede, hvor de skildret det beste fra de tidligere revyene. Jon Arne Sægrov har fra 1989 til og med 2017 vært regissør. Fra og med Gosenrevyen 2018 (Hørra te) er Rudi Bjørknes Gundersen regissør, mens Jon Arne Sægrov er prosjektleder.

Kunst

Gosen skole er en av Norges ledende skoler innenfor kunst og kultur. Ikke bare arrangerer skolen landets største ungdomsskole revy (Gosenrevyen), men skolen har også et stort utvalg malerier av kunstere som Pøbel (writer), Hariton Pushwagner og Natasja Askelund. I tillegg har skolen landets faste største samling med kumlokk, hvor skolen i forbindelse med grunnlovsjubileet i 2014 har laget et eget kumlokk. Dette kumlokket finnes det bare 15 av, hvorav tre ligger i skolegården, et på Stortinget og de siste 11 er plassert rundt om i Stavanger sentrum ved bygninger som har stor tilknytnig til demokratiet. Skolen har kumlokk fra alle landets fylker, og har for eksempel jubileumslokk fra Bergen, Drammen og Trondheim.

Team Gosen

Gjennom valgfaget "Teknologi i Praksis" får elevene ved skolen tilbud om å delta i verdens største teknologikonkurranse for ungdom, FIRST Lego League, (FLL). Skolen har siden 2012 deltatt under navnet "Team Gosen". 
I 2017 (Tema: Hydro Dynamics), vant Team Gosen regional finale, og ble derfor invitert til skandinavisk finale i Oslo. Her gjorde laget det svært godt, og det resulterte i en 3. plass og en 2. plass. Disse resultatene gjorde at laget ble invitert til FLL Estonian Open i Tallinn, Estland. Her endte laget på en respektabel 27. Plass.
I 2018 (Tema: Into Orbit) startet laget opp helt på nytt, og alle medlemmene fra fjorårets suksesslag var erstattet med nye, unge 9. klassinger. Laget leverte varene fra første stund, og ble nummer 1 i regional finale. Team Gosen ble igjen invitert til skandinavisk finale i Oslo. Her endte laget på en 2. plass, noe som resulterte i en invitasjon til FLL Izmir Open i Izmir i Tyrkia, som laget avslo.
440-årene

-- 440 -- 441 -- 442 -- 443 -- 444 -- 445 -- 446 -- 447 -- 448 -- 449
Tiårsoversikt
Cadel Evans

Karriere

Evans begynte sykkelkarrieren innen terrengsykling hvor han blant annet fikk to VM-medaljer i U23-klassen. Under OL 2000 i Sydney kom han på sjuendeplass i terrengsykling.
I 2001 gikk han over til landeveissykling, og syklet for laget Saeco. I 2002 gikk han til Mapei, og i 2003 og 2004 kjørte han for T-Mobile Team (tidligere Team Telekom). Årene i T-Mobile ble, i likhet med Paolo Savoldelli, preget av velt og skader. Fra og med sesongen 2005 til og med 2009 har han kjørt for det belgiske laget Silence-Lotto (tidligere Davitamon-Lotto og Predictor-Lotto). 
Den første gangen han utmerket seg i store etapperitt var under Giro d'Italia i 2002. Dette året tok han over sammenlagtledelsen helt mot slutten av rittet, og hadde gode muligheter til å vinne. På den neste fjelletappen sprakk han imidlertid. Mot slutten av etappen kom han seg knapt oppover, selv om fortvilte hjelperyttere gjorde alt de kunne for å hjelpe ham. Evans tapte godt over 10 minutter til de andre i toppen av sammendraget og endte til slutt på 14.-plass sammenlagt. 
I sitt første Tour de France i 2005, endte han opp på en åttendeplass i sammendraget. Året etter gikk det enda bedre og han ble nummer fire. Før 2007-utgaven var han blant favorittene og endte opp på andreplass, kun 23 sekunder bak Alberto Contador. I Vuelta a España samme år ble han nummer fire, og sammen med flere andre topplasseringer sikret dette ham sammenlagtseieren i ProTouren med 247 poeng. 
Før Tour de France 2008 var han storfavoritt til sammenlagtseieren, men kom på andreplass bak Carlos Sastre. Tour de France 2009 ble ingen suksess, og han endte på 30.-plass sammenlagt. Vuelta a España 2009 gikk bedre – han fikk kjøre i den gyldne ledertrøya på en etappe, og endte på tredjeplass sammenlagt til tross for en ubeleilig punktering på en av de avgjørende etappene.
Under verdensmesterskapet i Mendrisio i september 2009 tok han sin største seier da han vant landeveisrittet etter å ha rykket fra de andre favorittene noen kilometer før mål.
Evans ble i 2013 utnevnt til medlem av Order of Australia
Han la opp karrieren med første utgave av Cadel Evans Great Ocean Road Race, 1. februar 2014.
Crimson Glory

Biografi

Bandet startet i Sarasota Florida i 1982 med gitaristene Jon Drenning og Ben Jackson, bassist Jeff Lords og trommeslager Dana Burnell. De fant etter hvert vokalist John Patrick McDonald som gikk under navnet «Midnight».
De øvde i fem år før de ga ut det selvtitulerte debutalbumet Crimson Glory på Par Records i 1986. 
For å skille seg ut i mengden av mange band som så like ut, så brukte de heldekkende sølvmasker i begynnelsen. Unntaket var Midnight som ikke hadde maske over munnen. Da maskene gjorde at det ble meget varmt under konserter kuttet de ned på størrelsen før de gikk på turne etter at de signerte med Roadrunner Records og ga ut oppfølgeralbumet Transcendence. Etter dette kuttet de ut maskene helt, og de hadde oppnådd å bli lagt merke til.
Etter dette bestemte Burnell og Jackson å forlate bandet. Burnell ble erstattet av Ravi Jakhotia i 1991, og stilen ble mer hardrock-basert med mer trommer istedenfor å være hovedsakelig basert på gitar som de to første musikkalbumene. Bandet signerte med Atlantic Records og ga ut sitt tredje album Strange and Beautiful. Før turneen sluttet Midnight i bandet, og forsvant fra musikkbransjen i nesten 10 år.
Drenning rekrutterte  vokalist David Van Landing som en erstatter for Midnight, for noe som ble en kortlivet turne. Bandet ble så flyttet til Arizona hvor Van Landing kom fra, og bandet ble omgruppert to ganger, under navnet «Crush» og «Erotic Liquid Culture». Under begge bandnavnene ble det gitt ut ett album, og disse er idag populære samleobjekter, da begge opplagene er utsolgt. Stilen på disse albumene er tilsvarende som fra Strange and Beautiful. I 1998 flyttet Drenning tilbake til Florida og igjenforente Crimson Glory. Jackson var tilbake og ny vokalist var Wade Black. Bandet ga ut albumet Astronomica i 1999 på Spitfire Records i USA og Rising Sun Records i Europa.
Bandet hadde så en pause hvor så bandet ble igjen omgruppert, men denne gangen med alle de originale medlemmene. Bandet signerte så med Black Lotus Records. Etter en kort stund forlot Midnight igjen bandet i 2007, og ble atter igjen erstattet med Wade Black. Plateselskapet gikk så konkurs, og det ble igjen stille fra bandet. Drenning gikk tilbake til skolen for å fortsette sin utdannelse. 
Midnight døde av lever- og nyresvikt 8. juli 2009 på et sykehus med familien, venner og bandmedlemmene ved sin side. Bandet bestemte seg for å atter komme sammen igjen, og spilte på ProgPower USA festivalen til minne om Midnight. Det ble i april 2010 kjent at Todd La Torre var blitt med i bandet som ny vokalist, og bandet turnerte Europa våren 2011 for å feire debutalbumets 25-årsjubileum.
Fylkesvei 6958

Fylkesvei 6958 (Fv6958) i Trøndelag går mellom Vonheim og Bjørkreipa i Steinkjer kommune. Veiens lengde er 5,9 km.
Før Trøndelag fylke ble opprettet 1. januar 2018 hadde veien betegnelsen Fylkesvei 261 (Nord-Trøndelag).
Inne i fjordene

Inne i fjordene (opprinnelig Inde i fjordene) er en roman av den norske forfatteren Peter Egge, utgitt i 1920.
Romanen er en slektsroman, knyttet til gård Borg i en bygd på Innherred. Husfruen Ulrikke har bakgrunn i embetsstanden, faren Herman Grack er sakfører, ordfører og stortingsmann, mens ektemannen Eilif Sand er av bondeslekt, og sønn av Gammel-John på Borg. I romanens andre halvdel er Rikke og Eilifs datter Siri Borg hovedperson, både som gårdens redningskvinne og i sitt umulige kjærlighetsforhold til den radikaliserte husmannsgutten Tryggve Borg, nå lege i hovedstaden. Romanens handling er lagt fra 1870-årene og til ca. 1910. En tale som Bjørnson holdt på Stiklestad i 1882 er også skildret i romanen.
Alfred Hauge peker på at boka både er en slektsroman som favner over tre generasjoner, en ekteskapsroman, en bygderoman og en klasseroman. Tidens klasseskiller mellom embetsstanden, bondestanden og husmenn er en viktig del av romanens virkelighet.